HVIDR-a RH                                                                                                                    

SUD ČASTI

Ur. br.:   650-12-16/SČ     
Zagreb,  02. prosinca 2016.

P O S L O V N I K
o radu Suda časti HVIDR-a RH 
 sa utvrđivanjem stegovne odgovornosti članstva HVIDR-a RH

Zagreb, prosinac 2016.

Na temelju članka 42. stavka 1. Statuta Zajednice županijskih zajednica, udruga i članova HVIDR-a RH, Sud časti HVIDR-a RH na sjednici održanoj dana 02.12.2016. godine, donosi

POSLOVNIK
 
o radu Suda časti HVIDR-a RH sa utvrđivanjem
stegovne odgovornosti članstva HVIDR-a RH

I
OPĆE ODREDBE

Članak 1.
1)	Cilj HVIDR-a RH je socijalna i pravna zaštita hrvatskih ratnih vojnih invalida iz Domovinskog rata, te promicanje, razvitak i unapređenje vrijednosti Domovinskog rata, kao i njegovih žrtava (8. Statuta HVIDR-a RH).
2)	HVIDR-a RH sukladno ciljevima djeluje na području branitelja i stradalnika, ljudskih prava i socijalne djelatnosti.
3)	Djelatnosti HVIDR-a RH ostvaruju se na načine opisane u članku 9. Statuta HVIDR-a RH.

Članak 2.
1)	Tijela HVIDR-a RH su:
•	Sabor
•	Glavni odbor
•	Predsjedništvo
•	Predsjednik
•	Nadzorni odbor
•	Sud časti.

Članak 3.
1)	Zadaća tijela HVIDR-a RH je ostvarivati ciljeve HVIDR-a RH djelujući u RH u skladu s odredbama pozitivnih zakonskih propisa u RH, te u skladu s odredbama Statuta i drugih akata HVIDR-a RH.

Članak 4.
1)	Sud časti HVIDR-a RH je tijelo koje odlučuje o povredama odredaba općih akata HVIDR-a RH i iznimno u prvom stupnju o povredama odredaba općih akata članica HVIDR-a RH (zajednica udruga i udruga u sastavu HVIDR-a RH), odnosno rješavanju sporova i sukoba interesa u HVIDR-i RH, te donosi odluke s tim u svezi.
2)	Pod povredom odredaba općih akata podrazumijeva se povreda prava ili povreda obveza članstva HVIDR-a RH navedenih u općim aktima.

Članak 5.
1)	"Struktura HVIDR-a" je ustrojstvena shema udruga zajednica udruga HVIDR-a u Republici Hrvatskoj, postavljena na način najučinkovitijeg ostvarenja socijalne i pravne zaštite hrvatskih ratnih vojnih invalida iz Domovinskog rata. te promicanja, razvitka i unapređenja vrijednosti Domovinskog rata, kao i njegovih žrtava.
2)	Udruge i zajednice udruga u sastavu HVIDR-a RH imaju svojstvo pravnih osoba, a odlukom o udruživanju prihvaćaju odredbe općih akata temeljem teritorijalnog i hijerarhijskog ustroja HVIDR-a RH.

Članak 6.
1)	Članstvo HVIDR-a RH regulirano je člankom 13. Statuta HVIDR-a RH:
-	članice: županijske zajednice udruga HVIDR-a i Zajednica udruga HVIDR-a grada Zagreba (u daljnjem tekstu: ŽZU HVIDR-a) i pripadajuće udruge članice.
-	članovi: članovi udruga u sastavu HVIDR-a RH.

II
SASTAV SUDA ČASTI HVIDR-a RH

Članak 7.
1)	Sud časti HVIDR-a RH čine predsjednik Suda časti i četiri člana Suda časti.
2)	Članove Suda časti bira tajnim glasovanjem Sabor HVIDR-a RH.
3)	Predsjednik Suda časti je kandidat koji je dobio najveći broj glasova. 

Članak 8.
1)	Ukoliko za predsjednika Suda časti bude izabran kandidat koji je predsjednik bilo kojeg tijela u "strukturi HVIDR-a" u RH, tada mu, sukladno članku 49. Statuta HVIDR-a RH prestaju svi drugi predsjednički mandati.
2)	U Sud časti ne mogu biti birani članovi Glavnog odbora, Nadzornog odbora i Predsjedništva HVIDR-a RH (članak 41. stavak 3. Statuta).

Članak 9.
1)	Na konstituirajućoj sjednici Suda časti HVIDR-a RH obvezno se verificira sastav Suda časti.
2)	Mandat izabranih članova i predsjednika Suda časti traje 4. godine, sukladno članku 50. Statuta HVIDR-a RH.
3)	Ukoliko se pojave problemi u radu radi smanjenog broja članova tijela Suda časti HVIDR-a RH, može se odlukom Suda časti, kooptirati kandidat po redoslijedu osvojenih glasova na listi za izbor istog tijela na zadnjem izbornom Saboru HVIDR-a RH. Kooptirati se može najviše do 1/3 članova tijela (članak 50. stavak 6. Statuta).

III
ZADAĆE I OVLASTI SUDA ČASTI HVIDR-a RH

Članak 10.
1)	Zadaće i ovlasti Suda časti HVIDR-a RH propisane su člankom 42. Statuta HVIDR-a RH.
2)	Osim navedenih zadaća i ovlasti, Sud časti HVIDR-a RH može dobiti i drugu ovlast, odlukom Sabora HVIDR-a RH.

IV
SJEDNICE SUDA ČASTI HVIDR-a RH

Članak 11.
1)	Predsjednik Suda časti HVIDR-a RH saziva i vodi sjednice Suda časti.
2)	U slučaju spriječenosti sazivanja i vođenja sjednice, predsjednik Suda časti može ovlastiti člana Suda časti za vođenje iste sjednice.
3)	U slučaju ostavke, bolesti, smrti ili isključenja iz članstva HVIDR-a RH, predsjednika Suda časti na položaju predsjednika Suda časti mijenja član kojeg ovlasti Sud časti do izbora novog predsjednika Suda časti.

Članak 12.
1)	Poziv za sjednicu Suda časti obvezno sadrži:
•	nadnevak otpreme poziva i urudžbeni broj
•	nadnevak održavanja sjednice, mjesto i vrijeme početka sjednice
•	prijedlog dnevnog reda
•	potpis predsjednika Suda časti i pečat HVIDR-a RH.
2)	Pisani poziv za sjednicu Suda časti mora se odaslati u pravilu 7 dana prije održavanja sjednice, osim u hitnim slučajevima.

Članak 13.
1)	U slučaju spriječenosti člana da prisustvuje sjednici Suda časti, isti je obvezan ispričati se. 

Članak 14.
1)	Prijedlog dnevnog reda sjednice Suda časti HVIDR-a RH utvrđuje sazivatelj sjednice Suda časti.
2)	Predloženi dnevni red može se na početku sjednice Suda časti mijenjati ili nadopunjavati.

Članak 15.
1)	Na sjednici Suda časti obvezno se vodi zapisnik.
2)	Zapisnik mora sadržavati:
•	nadnevak, mjesto i vrijeme početka sjednice Suda časti
•	urudžbeni broj
•	popis nazočnih članova Suda časti i ostalih nazočnih
•	popis izočnih članova Suda časti
•	ime i prezime zapisničara
•	utvrđeni dnevni red
•	sažetak rasprave po točkama dnevnog reda
•	prijedloge zaključaka i odluka s rezultatom glasovanja
•	potpis predsjednika Suda časti i pečat HVIDR-a RH.
3)	Zapisnik u pismenoj formi mora se sačiniti najkasnije 10 dana nakon održavanja sjednice Suda časti, te se imaju dostaviti svim članovima Suda časti.

Članak 16.
1)	Tijek sjednice Suda časti odvija se prema utvrđenom dnevnom redu.
2)	Prije rasprave članova Suda časti po određenoj točki dnevnog reda, predsjedavajući (ili izvjestitelj) daje kratko uvodno izlaganje. 
3)	Riječ na sjednici Suda časti članu Suda časti daje predsjedavajući redoslijedom prijavljivanja za raspravu. Prijava za raspravu podnosi se dizanjem ruke.
4)	Sudionik rasprave može govoriti samo o temi o kojoj se raspravlja prema utvrđenom dnevnom redu. U suprotnom, predsjedavajući ga opominje. U slučaju da se sudionik rasprave i nakon opomene ne drži utvrđenog dnevnog reda, predsjedavajući mu oduzima riječ.

Članak 17.
1)	Sjednica Suda časti je pravovaljana (kvorum) ukoliko je istoj nazočno najmanje 3 člana Suda časti.
2)	U slučaju nepostojanja kvoruma, sjednica Suda časti se ne održava, odnosno, saziva se ponovo.

Članak 18.
1)	Odluke ili zaključke Suda časti formulira predsjedavajući na osnovu provedene rasprave i daje na glasovanje.
2)	Sud časti HVIDR-a RH sudi u vijeću, a odluku donosi većinom glasova svih članova vijeća Suda časti javnim glasovanjem.

Članak 19.
1)	Član Suda časti može glasovati "za prijedlog" i "protiv prijedloga" zaključka ili odluke.
2)	Po objavljenom prijedlogu zaključka ili odluke, članovi Suda časti mogu glasovati samo jednom.

Članak 20.
1)	Po obavljenom glasovanju, predsjedavajući je dužan objaviti rezultat glasovanja ("za prijedlog", "protiv prijedloga"), te konstatirati da li je prijedlog odluke, odnosno zaključka, usvojen.

Članak 21.
1)	Odluke i zaključci stupaju na snagu trenutkom njihova donošenja. 
2)	Odluke i zaključci ispisuju se kao zaseban dokument, dostavljaju se pravnim ili fizičkim osobama na koje se odnose, a u pismohranu se pohranjuju pod urudžbenim brojem zapisnika sa sjednice Suda časti.

Članak 22.
1)	Sjednicu Suda časti zaključuje predsjedavajući kada se iscrpe sve točke dnevnog reda i donesu potrebite odluke. U slučaju kad se sjednica ne može neometano održati istu se ima prekinuti. Nastavak prekinute sjednice se mora održati najkasnije u roku 15 dana. 

V
USTROJSTVENA NADLEŽNOST SUDA ČASTI HVIDR-a RH

Članak 23.
1)	Ustrojstvena nadležnost Suda časti HVIDR-a RH u “strukturi HVIDR-a” određena je odredbama Statuta HVIDR-a RH i odredbama statuta članica u sastavu HVIDR-a RH.
2)	Sudovi časti se uspostavljaju na području svake udruge i ŽZU HVIDR-a u sustavu HVIDR-a RH koji odlučuju o povredama odredaba statuta i općih akata počinjenih od strane svojih članova te o sukobu interesa članova matične udruge i ŽZU HVIDR-a.  

Članak 24.
1)	Sud časti HVIDR-a RH je neovisan u svom radu.
2)	Sud časti HVIDR-a RH za svoj rad odgovara Saboru HVIDR-a RH.

VI
STEGOVNA ODGOVORNOST, RJEŠAVANJE SPOROVA, PRESTANAK I SUSPENZIJA  ČLANSTVA HVIDR-a RH

Stegovna odgovornost, rješavanje sporova, prestanak i suspenzija članova u sustavu HVIDR-a RH:

Članak 25.
1)	Stegovna odgovornost članova HVIDR-a u RH temelji se na činjenicama, kako slijedi:
•	članstvo u HVIDR-a je dragovoljno;
•	učlanjenjem u HVIDR-u HRVI prihvaća načela, program i Statut HVIDR-a, te izražava  spremnost za promicanje ciljeva i provedbu zadaća HVIDR-a u RH.

2)	Rješavanje sporova i sukoba u nadležnosti je Suda časti HVIDR-a RH.

Članak 26.
1)	Član HVIDR-a u RH ima obveze:
•	ostvarivati ciljeve HVIDR-a u RH;
•	pridržavati se odredaba statuta i drugih općih akata HVIDR-a u RH;
•	provoditi odluke tijela HVIDR-a u RH;
•	čuvati interese i ugled HVIDR-a u RH;
•	izvijestiti svoju matičnu udrugu HVIDR-a o promjeni statusnih ili drugih podataka   evidentiranih u pristupnom listu u roku od 15 dana od dana nastanka promjene;
•	poštivati moralni kodeks ponašanja HVIDR-a u RH;
•	redovito plaćati članarinu.

Članak 27.
1)	Izabrani članovi u tijela HVIDR-a u RH imaju ista prava i iste obveze kao i ostali članovi HVIDR-a u RH, te dodatne obveze spram ustrojstvene nadležnosti temeljem odredaba Statuta i općih akata HVIDR-a RH. 
2)	Članovi tijela HVIDR-a RH obvezni su sudjelovati u radu sjednice Sabora HVIDR-a RH s pravom glasovanja, podnijeti izvješće o svom radu i raspravljati s članovima "HVIDR-a" o svim pitanjima iz područja svog djelokruga.

Članak 28.
1)	Član HVIDR-a u RH stegovno je odgovoran spram navedenih statutarnih odredbi i odredbi drugih akata HVIDR-a u RH:
•	Lakšom povredom članskih obveza utvrđuje se nenamjerno nanošenje štete ugledu i interesu HVIDR-a koje nije dovelo do većih posljedica, te neopravdana izočnost sa sastanaka tijela u sustavu HVIDR-a RH koje se opetovano ponavlja (3 puta), kršenje etičkog kodeksa ponašanja koje nije prouzročilo ozbiljnije posljedice, kao i propuštanje dostave podataka svojoj matičnoj HVIDR-i o promjeni statusnih i drugih podataka iz pristupnog lista, u roku od 15 dana.

•	Težom povredom članskih obveza utvrđuje se:
-	nepridržavanje odredaba Statuta i drugih općih akata, odnosno djelovanje protivno tim odredbama;
-	neprovođenje odluke tijela u sustavu HVIDR-a RH;
-	postupci koji narušavaju interese i ugled HVIDR-a RH, prenošenjem i istupanjem sa informacijama za koje ne postoje argumentirani razlozi i dokazi;
-	propuštanje i iznošenje podataka bitnih za rad u sustavu HVIDR-a RH i njenih tijela;
-	ponašanje koje je u suprotnosti sa moralnim kodeksom ponašanja u HVIDR-a RH koje je dovelo do negativnih posljedica;
-	neopravdana izočnost sa sjednica tijela u sustavu HVIDR-a RH više od 3 puta neopravdano;
-	opetovano činjenje lakših povreda članskih obveza.

Teškom povredom stegovne odgovornosti smatra se svako postupanje člana  HVIDR-a u RH: 
-	koje je suprotno ugledu i ciljevima HVIDR-a RH, 
-	koje je izazvalo teže, odnosno teške posljedice po ugled i interes HVIDR-a u RH i njezina članstva
-	kao i propuštanje, koje je izazvalo veću ili veliku materijalnu štetu koje bitno krši Statut i opće akte, te opetovano činjenje težih povreda stegovne odgovornosti.

Članak 29.
1)	Sud časti HVIDR-a RH, za povredu stegovne odgovornosti izriče slijedeće stegovne mjere (članci 44. i 45. Statuta HVIDR-a RH):
•	UKOR izriče se članu za lakšu povredu članskih obaveza.
•	ODUZIMANJE DUŽNOSTI izriče se članu za opetovano činjenje lakših povreda kao i za težu povredu članskih obveza.
•	SUSPENZIJA ČLANSKIH PRAVA izriče se članu za opetovano činjenje težih povreda stegovne odgovornosti.
Uz ovu mjeru stegovne odgovornosti, utvrđuje se i oduzimanje dužnosti.
•	ISKLJUČENJE IZ ČLANSTVA izriče se članu za činjenje teških povreda stegovne odgovornosti, kao i za opetovano činjenje težih povreda.
Isključenje iz članstva u sebi uključuje oduzimanje dužnosti i suspenziju članskih prava.

Za vrijeme vođenja stegovnog postupka za povredu stegovne odgovornosti za težu i tešku povredu, dotičnom članu miruju članska prava.

Članak 30.

Stegovna odgovornost, rješavanje sporova, prestanak i suspenzija članica HVIDR-a RH:

1)	Temeljem članka 18. Statuta, članice u sustavu HVIDR-a RH stegovno su odgovorne spram odredbi Statuta i Pravilnika o radu Suda časti HVIDR-a RH. 
2)	Odgovornom osobom u prethodnom stavku smatra se predsjednik navedene članice.
3)	Rješavanje sporova i sukoba u nadležnosti je Suda časti HVIDR-a RH.
4)	Prestanak i suspenzija članica regulirana je člankom 19. Statuta HVIDR-a RH.
5)	Obveze i odgovornost članica u sustavu HVIDR-a RH regulirane su člankom 16. Statuta HVIDR-a RH. Slijedom navedenog, članice u sustavu HVIDR-a RH imaju obvezu:
•	ostvarivati ciljeve HVIDR-a RH;
•	pridržavati se odredaba Statuta i drugih općih akata HVIDR-a RH;
•	provoditi odluke Sabora i tijela HVIDR-a RH;
•	čuvati interese i ugled, te poštivati moralni kodeks ponašanja u "HVIDR-a".

6)	Sud časti HVIDR-a RH izriče stegovne mjere članicama u sustavu HVIDR-a RH koje su regulirane člankom 44. stavkom 2. točkama 4. i 5. i člankom 45. stavcima 3. i 4. Statuta HVIDR-a RH, te se provode na isti način kao i za članove u sustavu HVIDR-a RH, kako slijedi:
•	suspenzija prava na članstvo (u slučaju teških povreda odredaba Statuta HVIDR-a RH)
•	isključenje iz članstva (u slučaju opetovanog činjenja teških povreda).

7)	Stegovni postupak pred Sudom časti HVIDR-a RH, donošenje odluke i postupak povodom zahtjeva za pomilovanje, odnosno aktiviranja članstva, provode se na isti način kao i za članove HVIDR-a RH.

VII
POSTUPAK  PRED SUDOM ČASTI HVIDR-a RH

Članak 31.
1)	Sud časti postupa po zahtjevima i na temelju odluka tijela ovlaštenih za pokretanje stegovnog postupka koji se Sudu časti dostavljaju u pismenom obliku i moraju biti obrazloženi.
2)	Ovlaštena tijela su: Glavni odbor, Predsjedništvo i Nadzorni odbor HVIDR-a RH.
3)	Na temelju zahtjeva ovlaštenih tijela, Sud časti HVIDR-a RH postupa prema članovima tijela HVIDR-a RH te provodi stegovni postupak u prvom stupnju.
4)	Sud časti HVIDR-a RH postupa po žalbama na odluke sudova časti ŽZU HVIDR-a u slučajevima teže i teške povrede stegovne odgovornosti.
5)	U slučajevima kršenja odredaba općih akata u sustavu HVIDR-a RH od strane članova udruga, na zahtjev ovlaštenih tijela temeljem članka 19. stavka 5. Statuta, Sud časti HVIDR-a RH može zatražiti od matične  udruge, članice u sustavu HVIDR-e RH da pred svojim Sudom časti u roku od 30 dana pokrene stegovni postupak protiv svog člana, provede postupak i donese odluku nakon čega o istome obavještava Sud časti HVIDR-e RH.  Ukoliko članica HVIDR-e ne postupi po tom zahtjevu ili ako Sud časti HVIDR-a RH ocijeni da odluka Suda časti dotične udruge nije odgovarajuća počinjenom djelu, Sud časti HVIDR-e RH može protiv člana obnoviti stegovni postupak. Sud časti HVIDR-e RH može pokrenuti ili obnoviti stegovni postupak na vlastitu inicijativu, na prijedlog Glavnog odbora, Predsjedništva i Nadzornog odbora. 
6)	Sud časti HVIDR-a RH donosi odluke vezano za zamolbe o pomilovanju u slučaju odluke o suspenziji članskih prava temeljem članka 19. stavka 6. Statuta HVIDR-a RH.
7)	Sud časti postupa i po pregledu redovitih izvješća Suda časti Z.U. HVIDR-a u sustavu HVIDR-a RH, kada dođe do saznanja o povredama odredaba općih akata HVIDR-a RH i povredama odredaba općih akata članica HVIDR-a RH, ili u drugim slučajevima određenim općim aktima. 

Članak 32.
1)	Sud časti HVIDR-a RH na svojoj sjednici razmatra zahtjeve za pokretanje stegovnog postupka odnosno postupka po žalbi na odluke sudova časti ŽZU HVIDR-a u slučajevima teže i teške povrede stegovne odgovornosti, kao i provođenja postupka temeljem članka 19. stavka 5. Statuta HVIDR-a RH, te u roku od 30 dana odlučuje o osnovanosti zahtjeva. Svojom odlukom o osnovanosti zahtjeva za pokretanje stegovnog postupka Sud časti HVIDR-a RH:
•	pokreće stegovni postupak, ili
•	odbacuje zahtjev za pokretanje stegovnog postupka. 

2)	U slučajevima iz članka 19. stavka 5. Statuta HVIDR-a RH, Sud časti HVIDR-e RH može pokrenuti ili obnoviti stegovni postupak na vlastitu inicijativu, na prijedlog Glavnog odbora, Predsjedništva i Nadzornog odbora. 

Članak 33.
1)	Sukladno članku 43. Statuta HVIDR-a RH, ukoliko se prijedlog za provođenje postupka usvoji, stegovni postupak provodi Vijeće Suda časti, kojeg čine predsjednik Suda časti i najmanje 2 člana Suda časti. Umjesto predsjednika Suda časti u slučaju njegove spriječenosti, vijećanjem može rukovoditi član Suda časti kojeg odredi predsjednik Suda časti kao svoju zamjenu za svaki konkretan slučaj posebno. 
2)	Vijeće Suda časti formira se odmah po odluci o pokretanju stegovnog postupka.
3)	Vijeće Suda časti provodi stegovni postupak te predlaže Sudu časti izricanje stegovne mjere.

Članak 34.
1)	 Sukladno članku 47. Statuta HVIDR-a RH, tijelo HVIDR-a RH, odnosno tijelo članice u sustavu HVIDR-a RH koje je pokrenulo stegovni postupak i članica HVIDR-a, član tijela HVIDR-a RH odnosno član matične udruge protiv kojih se vodi postupak imaju položaj stranaka u postupku pred Vijećem Suda časti, te pripadajuća prava i obveze.
2)	U postupku se utvrđuju samo one činjenice što su ih stranke iznijele i izvode samo oni dokazi što su ih stranke priložile. 
3)	Teret dokazivanja činjenica je na podnositelju zahtjeva za stegovni postupak. 
4)	Sud časti nije vezan prijedlogom stegovne mjere po zahtjevu podnositelja.

Članak 35.
1)   Do roka utvrđenog u pozivu Vijeća Suda časti, stranka koja se tereti za povredu,  
      pismeno se treba očitovati da li svoju obranu iznosi pismeno ili usmeno, te da li 
      uz  obranu kao dokaze prilaže pisane akte (izjave stranaka – svjedoka, uvjerenja   
      nadležnih financijskih institucija i sl.).

Članak 36. 
1)	Po zaprimanju pisane obavijesti «stranaka» u postupku, Vijeće Suda časti HVIDR-a RH u punom sastavu, kao i stranke u postupku, sudjeluju u raspravi koju otvara predsjednik Vijeća.
2)	Predsjednik Vijeća konstatira sastav Vijeća, nazočne stranke, te čita zahtjev za pokretanje postupka.

Članak 37.
1)	Vijeće Suda časti može, neovisno od obveze podnositelja zahtjeva iz članka 34. stavka 3. ovog Poslovnika, zatražiti od nadležnih tijela u “strukturi HVIDR-a” dokumentaciju “od važnosti” za utvrđivanje stegovne odgovornosti.

Članak 38.
1)	Spram raspoloživih činjenica i dokaza Vijeće Suda časti utvrđuje stegovnu odgovornost na temelju članaka 44. - 46. Statuta HVIDR-a RH i na temelju odredbi o stegovnoj odgovornosti iz ovog Poslovnika, te predlaže izricanje stegovne mjere Sudu časti HVIDR-a RH.
2)	Stegovni postupak pred Sudom časti završava odlukom Suda časti koja mora biti obrazložena (članak 47. stavak 4. Statuta HVIDR-a RH).

Članak 39.
1)	Odluka iz stavka 2. prethodnog članka je konačna i obvezujuća za članstvo HVIDR-a RH.
2)	U slučaju odluke Suda časti o suspenziji članskih prava, ista prava članstva HVIDR-a RH miruju dok traje mjera privremene suspenzije. Član ili članica kojima je izrečena stegovna mjera suspenzije članskih prava mogu podnijeti zamolbu za pomilovanje Sudu časti HVIDR-a RH istekom roka od 12 mjeseci od pravomoćnosti izrečene stegovne mjere. Odluku o prestanku suspenzije donosi Sud časti HVIDR-a RH.
3)	Članica ili član kojima je izrečena stegovna mjera isključenje iz članstva HVIDR-a RH mogu podnijeti zamolbu za pomilovanje Saboru HVIDR-a RH istekom roka od 12 mjeseci od pravomoćnosti izrečene stegovne mjere. 

VII
ADMINISTRATIVNI POSLOVI SUDA ČASTI HVIDR-a RH

Članak 40.
1)	Sve administrativne i druge zadaće u svezi rada Suda časti odrađuje osoba uposlena u sustavu HVIDR-a RH. 

VIII
PRIJELAZNE I ZAVRŠNE ODREDBE

Članak 41.
1)	Ovaj Poslovnik donosi Glavni odbor HVIDR-a RH, na prijedlog Suda časti, radi usklađenja sa odredbama važećeg Statuta HVIDR-a RH.
2)	Poslovnik stupa na snagu danom usvajanja na sjednici Glavnog odbora HVIDR-a RH. 
3)	Na postupke započete prema propisima koji su važili do stupanja na snagu ovoga Poslovnika primjenjuju se odredbe Zakona o općem upravnom postupku.
4)	Stupanjem na snagu ovog Poslovnika prestaju važiti sve odredbe prijašnjih akata koji na bilo koji način reguliraju u ovom Poslovniku opisanu problematiku.

                                                                

     Predsjednik Suda časti HVIDR-a RH:

     Mr.sc. Zlatko Plazibat, dipl.iur.

U Zagrebu, 02. prosinca 2016.